Marionett

Marionett er en spesiell type figurteaterdokke med bevegelige ledd som styres ovenfra med snorer eller staver, til forskjell fra hånddukker eller skyggeteaterdokker. Marionetter er vanskelige å føre, men kan til gjengjeld bevege seg mer realistisk og framstå som mer levende enn andre dokker.

I overført betydning kan ordet «marionett» brukes om en viljeløs person som lar seg styre og bruke av andre som er mektigere, jfr. det norske «nikkedukke». Ordet brukes da ofte i sammensetninger som «marionettregjering» eller «marionettregime».

 Etymologi 
Ordet «marionett» kommer av det franske Marionette, det vil si «Lille Marion», som var navn på den unge jomfru Maria i skikkelse av en dukke i flere populære kirkespill i Frankrike i middelalderen.«marionett», ''NAOB

 Historikk 
Marionetteteateret har lange tradisjoner innen dokketeaterkunsten, men hadde sin glanstid på 1800-tallet, særlig i Mellom-Europa og Storbritannia. En kjent marionett er den italienske barnebokskikkelsen Pinocchio fra 1881.

I nyere tid har figurteateret tatt i bruk både marionetter, hånd- og maskedukker sammen med levende skuespillere på scenen i stykker både for barn og voksne. 

Det har vært flere kjente dokke- og marionettmakere, også billedkunstnere, særlig på 1900-tallet og i Tsjekkia og Tyskland. Marionetter blir i dag også solgt som pyntegjenstander og leketøy, blant annet i suvenirbutikker i Praha.

Marionetteater har ikke vært vanlig i Norge, men Birgit Strøms marionettfigur Titten Tei ble svært populær og kjent i hele landet da han opptrådte i TV-program for barn og voksne på NRK fra 1971 til 1990.
 Referanser 

 Se også 
 Dokketeater
 Figurteater
 Marionettregjering
 Sprellemann
 Marott, stavdokke eller narresepter

 Eksterne lenker 

 Video av hvordan en lager marionettedokker (mp4-fil med engelsk tale)

Kategori:Dukketeater